ประกาศกระทรวงเกษตรและสหกรณ์ เรื่อง กำหนดเขตปลอดโรคระบาดชนิดปากและเท้าเปื่อย ในโค กระบือ แพะ แกะ สุกร หมูป่า และกวาง ตามพระราชบัญญัติโรคระบาดสัตว์ พ.ศ. 2499
ประกาศกระทรวงเกษตรและสหกรณ์
ประกาศกระทรวงเกษตรและสหกรณ์
เรื่อง
กำหนดเขตปลอดโรคระบาดชนิดปากและเท้าเปื่อย
ในโค กระบือ
แพะ แกะ สุกร หมูป่า และกวาง
ตามพระราชบัญญัติโรคระบาดสัตว์
พ.ศ. ๒๔๙๙
 

โดยที่เห็นเป็นการสมควรเปลี่ยนแปลงเขตปลอดโรคระบาดชนิดปากและเท้าเปื่อย
ในโค กระบือ แพะ แกะ และสุกร ในท้องที่จังหวัดภาคตะวันออกให้ชัดเจนมากยิ่งขึ้น
รวมทั้งกำหนดเพิ่มเติมชนิดสัตว์ หมูป่าและกวาง ให้เหมาะสมกับสถานการณ์ปัจจุบัน

อาศัยอำนาจตามความในมาตรา ๑๑ แห่งพระราชบัญญัติโรคระบาดสัตว์ พ.ศ.
๒๔๙๙ ประกอบประกาศรักษาความสงบแห่งชาติ ฉบับที่ ๑๖/๒๕๕๗ เรื่อง ให้ปลัดกระทรวงปฏิบัติราชการแทนรัฐมนตรีเป็นการชั่วคราว
ลงวันที่ ๒๒ พฤษภาคม ๒๕๕๗
ปลัดกระทรวงเกษตรและสหกรณ์ปฏิบัติราชการแทนรัฐมนตรีว่าการกระทรวงเกษตรและสหกรณ์
จึงออกประกาศไว้ ดังต่อไปนี้

ข้อ ๑ ให้ยกเลิกประกาศกระทรวงเกษตรและสหกรณ์
เรื่อง กำหนดเขตปลอดโรคระบาดตามพระราชบัญญัติโรคระบาดสัตว์ พ.ศ. ๒๔๙๙ ลงวันที่ ๖
มีนาคม ๒๕๔๐

ข้อ ๒ กำหนดพื้นที่ดังต่อไปนี้เป็นเขตปลอดโรคระบาดชนิดปากและเท้าเปื่อย
ในโค กระบือ แพะ แกะ สุกร หมูป่า และกวาง
(๑) พื้นที่ฝั่งทิศตะวันออกของแม่น้ำบางปะกง
ตั้งแต่บริเวณปากแม่น้ำบางปะกง บริเวณหมู่ที่ ๘ ตำบลท่าข้าม อำเภอบางปะกง
จังหวัดฉะเชิงเทรา จรดแม่น้ำนครนายก บริเวณหมู่ที่ ๒ ตำบลบางแตน อำเภอบ้านสร้าง
จังหวัดปราจีนบุรี
(๒) พื้นที่ฝั่งทิศตะวันออกของแม่น้ำนครนายก
ตั้งแต่จุดเชื่อมต่อระหว่างแม่น้ำนครนายกกับแม่น้ำปราจีนบุรี บริเวณหมู่ที่ ๒
ตำบลบางแตน อำเภอบ้างสร้าง จังหวัดปราจีนบุรี
จรดจุดเชื่อมต่อระหว่างแม่น้ำนครนายกกับคลองบางหอย บริเวณหมู่ที่ ๗ ตำบลบางเตย
อำเภอบ้านสร้าง จังหวัดปราจีนบุรี
(๓) พื้นที่ของฝั่งทิศตะวันออกของคลองบางหอย ตั้งแต่บริเวณหมู่ที่ ๗
ตำบลบางเตย อำเภอบ้านสร้าง จังหวัดปราจีนบุรี จรดคลองสารภี บริเวณหมู่ที่ ๑๑
ตำบลบางพลวง อำเภอบ้านสร้าง จังหวัดปราจีนบุรี
(๔) พื้นที่ทางทิศตะวันออกของคลองสารภี ตั้งแต่บริเวณหมู่ที่ ๑๑
ตำบลบางพลวง อำเภอบ้านสร้าง จังหวัดปราจีนบุรี จรดคลองบางยาง บริเวณหมู่ที่ ๑๐
ตำบลวัดโบสถ์ อำเภอเมือง จังหวัดปราจีนบุรี
(๕) พื้นที่ทางทิศตะวันออกของคลองบางยาง ตั้งแต่บริเวณหมู่ที่ ๑๐
ตำบลวัดโบสถ์ อำเภอบ้านสร้าง จังหวัดปราจีนบุรี จรดอ่างเก็บน้ำวังบอน
(๖) พื้นที่ทางด้านทิศใต้ตลอดแนวสันเขาของเทือกเขาใหญ่
ตั้งแต่บริเวณอ่างเก็บน้ำวังบอน จรดชายแดนประเทศไทยติดกับประเทศกัมพูชา
บริเวณหมู่บ้านทับทิมสยาม ๐๓ หมู่ที่ ๙ ตำบลทัพไทย อำเภอตาพระยา จังหวัดสระแก้ว

ข้อ ๓ พื้นที่เขตปลอดโรคระบาดปากและเท้าเปื่อย
ตามข้อ ๒ ครอบคลุมพื้นที่ทั้งจังหวัดของ จังหวัดปราจีนบุรี จังหวัดสระแก้ว
จังหวัดชลบุรี จังหวัดระยอง จังหวัดจันทบุรี และจังหวัดตราด ยกเว้นจังหวัดฉะเชิงเทรา
เฉพาะพื้นที่ทางทิศตะวันออกของแม่น้ำบางปะกง เป็นเขตปลอดโรคระบาดปากและเท้าเปื่อย

ข้อ ๔ ประกาศฉบับนี้
ให้ใช้บังคับตั้งแต่วันถัดจากวันประกาศในราชกิจจานุเบกษา[๑]


ประกาศ
ณ วันที่ ๑๙ กรกฎาคม พ.ศ. ๒๕๕๗
ชวลิต ชูขจร
ปลัดกระทรวงเกษตรและสหกรณ์
ปฏิบัติราชการแทน
รัฐมนตรีว่าการกระทรวงเกษตรและสหกรณ์







ปริยานุช/ผู้จัดทำ
๑๘ สิงหาคม
๒๕๕๗

ภีราพร/ผู้ตรวจ
๒๗ สิงหาคม
๒๕๕๗











[๑] ราชกิจจานุเบกษา
เล่ม ๑๓๑/ตอนพิเศษ ๑๔๙ ง/หน้า ๑/๗ สิงหาคม ๒๕๕๗